CELEX: 32005R1663
Language: el
Date: 2005-10-11 00:00:00
Title: Κανονισμός (ΕΚ) αριθ. 1663/2005 της Επιτροπής, της 11ης Οκτωβρίου 2005, για τροποποίηση του κανονισμού (ΕΚ) αριθ. 1535/2003 με αντικείμενο λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά

12.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 267/22
            
         
      ΚΑΝΟΝΙΣΜΌΣ (ΕΚ) αριθ. 1663/2005 ΤΗΣ ΕΠΙΤΡΟΠΉΣ
   
   της 11ης Οκτωβρίου 2005
   για τροποποίηση του κανονισμού (ΕΚ) αριθ. 1535/2003 με αντικείμενο λεπτομέρειες εφαρμογής του κανονισμού (ΕΚ) αριθ. 2201/96 του Συμβουλίου όσον αφορά το καθεστώς ενίσχυσης στον τομέα των μεταποιημένων προϊόντων με βάση τα οπωροκηπευτικά
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2201/96 του Συμβουλίου, της 28ης Οκτωβρίου 1996, για την κοινή οργάνωση αγοράς στον τομέα των μεταποιημένων προϊόντων με βάση τα οπωροκηπευτικά (1), και ιδίως το άρθρο 6,
   Εκτιμώντας τα ακόλουθα:
   
               (1)
            
            
               Το άρθρο 5 του κανονισμού (ΕΚ) αριθ. 2201/96 καθορίζει τα κοινοτικά και εθνικά κατώφλια μεταποίησης, καθώς και τις διατάξεις που εφαρμόζονται για τον υπολογισμό του ποσού της ενίσχυσης, εφόσον διαπιστωθεί υπέρβαση του κατωφλίου σε ένα κράτος μέλος, υπό τον όρο ότι το εν λόγω κράτος μέλος διαθέτει κατώφλιο μεταποίησης για το σχετικό προϊόν που καθορίζεται στο παράρτημα III του εν λόγω κανονισμού.
            
         
               (2)
            
            
               Το άρθρο 23 παράγραφος 1 πρώτο εδάφιο του κανονισμού (ΕΚ) αριθ. 1535/2003 της Επιτροπής (2) προβλέπει ότι η πρώτη ύλη που μεταποιείται πρέπει να καταλογίζεται στο κατώφλιο μεταποίησης του κράτους μέλους, όπου η οργάνωση παραγωγών έχει την έδρα της.
            
         
               (3)
            
            
               Από την εφαρμογή της διάταξης αυτής προέκυψαν κατά τις τελευταίες περιόδους εμπορίας ανωμαλίες στην εφαρμογή του καθεστώτος ενίσχυσης, ειδικότερα στην περίπτωση της ντομάτας. Πράγματι, δυνάμει της εν λόγω διάταξης, η παραγωγή ορισμένων παραγωγών που είναι μέλη οργανώσεων παραγωγών και έχουν την έδρα τους σε άλλο κράτος μέλος ή η παραγωγή οργανώσεων παραγωγών που ανήκουν σε ένωση οργανώσεων παραγωγών και έχουν την έδρα τους σε άλλο κράτος μέλος καταλογίζεται στο κατώφλιο μεταποίησης του κράτους μέλους όπου η οργάνωση παραγωγών ή η ένωση οργανώσεων παραγωγών έχει την έδρα της. Από την κτηθείσα πείρα προκύπτει ότι ο καταλογισμός πρέπει να πραγματοποιείται στο κατώφλιο του κράτους μέλους, όπου παράγεται η πρώτη ύλη.
            
         
               (4)
            
            
               Ως εκ τούτου, κρίνεται σκόπιμο να τροποποιηθεί ο κανονισμός (ΕΚ) αριθ. 1535/2003 αναλόγως.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μεταποιημένων οπωροκηπευτικών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΚ) αριθ. 1535/2003 τροποποιείται ως εξής:
   
               1)
            
            
               Στο άρθρο 23 παράγραφος 1, το πρώτο εδάφιο αντικαθίσταται από το ακόλουθο κείμενο:
               «Οι οργανώσεις παραγωγών ντοματών, ροδακίνων ή αχλαδιών υποβάλλουν την αίτησή τους για ενίσχυση στις αρμόδιες αρχές του κράτους μέλους στο οποίο βρίσκεται η έδρα τους, υπό την προϋπόθεση ότι το υπόψη κράτος μέλος διαθέτει κατώφλιο μεταποίησης για το εν λόγω προϊόν που καθορίζεται στο παράρτημα III του κανονισμού (ΕΚ) αριθ. 2201/96. Η ποσότητα για την οποία υποβλήθηκε η αίτηση καταλογίζεται στο κατώφλιο του κράτους μέλους στο οποίο έχει παραχθεί η πρώτη ύλη».
            
         
               2)
            
            
               Στο άρθρο 24 πρώτο εδάφιο, το στοιχείο β) αντικαθίσταται από το ακόλουθο κείμενο:
               
                           «β)
                        
                        
                           την ποσότητα που αφορά η αίτηση ενίσχυσης. Η ποσότητα αυτή κατανεμημένη ανά σύμβαση και, ενδεχομένως, ανά επίπεδο ενίσχυσης που εφαρμόζεται στο κράτος μέλος παραγωγής της πρώτης ύλης δεν είναι δυνατόν να υπερβαίνει την ποσότητα η οποία έγινε δεκτή προς μεταποίηση, μετά την αφαίρεση των εφαρμοζόμενων ποσοστών μείωσης·»
                        
                     .
            
         
               3)
            
            
               Στο άρθρο 27 παράγραφος 1, παρεμβάλλεται το ακόλουθο εδάφιο μετά το πρώτο εδάφιο:
               «Το ποσό της ενίσχυσης που πρέπει να καταβληθεί είναι εκείνο που αντιστοιχεί στο κράτος μέλος στο οποίο έχει παραχθεί η πρώτη ύλη».
         Άρθρο 2
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την περίοδο εμπορίας 2006/2007.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Οκτωβρίου 2005.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 297 της 21.11.1996, σ. 29· κανονισμός όπως τροποποιήθηκε τελευταία από τον κανονισμό (ΕΚ) αριθ. 386/2004 της Επιτροπής (ΕΕ L 64 της 2.3.2004, σ. 25).
   
      (2)  ΕΕ L 218 της 30.8.2003, σ. 14· κανονισμός όπως τροποποιήθηκε τελευταία από τον κανονισμό (ΕΚ) αριθ. 180/2005 (ΕΕ L 30 της 3.2.2005, σ. 7).